वानी कश्मीर की आवाज : शरीफ
| | 2016-09-22 07:08:58.0
संयुक्त राष्ट्र (एजेंसी) :- जैसी की आशंका थी, पाक पीएम नवाज शरीफ ने संयुक्त राष्ट्र महासभा के अपने...
संयुक्त राष्ट्र (एजेंसी) :- जैसी की आशंका थी, पाक पीएम नवाज शरीफ ने संयुक्त राष्ट्र महासभा के अपने भाषण में वैसा ही किया। कश्मीर मामले पर घड़ियाली आंसू बहाते हुए नवाज शरीफ ने भारत पर स्थानीय नागरिकों पर अत्याचार करने का आरोप लगाया। 19 मिनट के अपने भाषण में नवाज ने करीब 8 मिनट कश्मीर और भारत का जिक्र किया। नवाज ने एनकाउंटर में मारे गए हिजबुल मुजाहिदीन के आतंकी बुरहान वानी को कश्मीर का युवा नेता बताते हुए भारत पर कश्मीरी जनता की आवाज को 'कुचलने' का आरोप लगाया। नवाज ने कश्मीर राग अलापते हुए कहा कि इस मसले का हल यूएन के प्रस्ताव को लागू किए बिना नहीं हो सकता है। उन्होंने कहा कि पाकिस्तान ही कश्मीर की सच्ची आवाज है और कश्मीरियों की नई पीढ़ी भारत के अवैध कब्जे के खिलाफ लड़ रही है। उन्होंने कहा, 'बुरहान वानी की सुरक्षा बलों द्वारा हत्या के बाद वहां आंदोलन शुरू हुए। कश्मीर में इन लोगों के आंदोलनों को कुचला जा रहा है। इन प्रदर्शनों को कुचलने के लिए भारतीय सुरक्षा बलों की ओर से किए हमलों में 6000 लोग घायल हुए हैं और 100 के करीब लोग मारे गए हैं। भारत के इन अत्याचारों के दस्तावेज हैं।' नवाज शरीफ ने कहा कि कश्मीर सैनिकों को हटाकर जनमत संग्रह कराया जाना चाहिए।
यूएन से की दखल देने की मांग: नवाज शरीफ ने कश्मीर मामले में संयुक्त राष्ट्र के दखल की मांग करते हुए कहा कि इस संस्था को अपनी टीम भेजनी चाहिए। उन्होंने कहा कि संयुक्त राष्ट्र के दल को वहां भारत की ओर से हुए अत्याचारों को देखना चाहिए। उन्होंने यह भी कहा कि हम इस बारे में यूएन को डोजिएर सौंपेंगे। उन्होंने कहा कि भारत द्वारा अत्याचारों के जरिए कश्मीरियों के आजादी के संकल्प को खत्म नहीं किया जा सकता है। श्रीनगर से सोपोर तक कर्फ्यू में भी महिला और बच्चे आजादी की मांग के लिए बाहर आए। पाकिस्तान कश्मीर की आजादी का समर्थन करता है।
भारत पर लगाया हथियार इकट्ठा करने का आरोप:
नवाज शरीफ ने कहा कि हम भारत के साथ किसी भी मुद्दे पर किसी भी मंच पर बातचीत करने के लिए तैयार हैं। उन्होंने कहा कि पाकिस्तान भारत के साथ हथियारों की होड़ में नहीं है। लेकिन हम किसी एक देश को लगातार हथियारों में इजाफा करते नहीं देख सकते। हम सभी मामलों पर भारत के साथ बातचीत करना चाहते हैं। यही नहीं दुनिया की ताकतों की ओर से इस मसले पर ध्यान न दिए जाने पर रोना रोते हुए कहा कि अंतरराष्ट्रीय समुदाय ने दक्षिण एशिया में हिंसा को नजरअंदाज किया है। उन्होंने कहा कि भारत के साथ बातचीत से सिर्फ पाक का ही हित नहीं होगा, बल्कि यह दोनों देशों के लिए फायदेमंद होगा।
tags:आतंकवाद नवाज शरीफ पाकिस्तान